Ariogalos Daugirdų koplyčia

Ariogalos Daugirdų koplyčia – Daugirdų giminės laidojimo koplyčia, stovinti Ariogaloje, Raseinių rajone, miestelio senosiose kapinėse, prie kelio . Viena iš Raseinių krašto lankytinų vietų.

Mūrinė mauzoliejinė kapinių koplyčia pastatyta 1850 m. Plemborgo dvaro savininko Stanislovo Daugirdo, Žemaičių tijūno. Joje ilsisi Daugirdų giminės nariai. Ant priekinės lauko sienos pakabintoje plokštėje įrašyta, jog čia palaidotas vienas iš giminės atstovų – archeologas, literatas, dailininkas Tadas Daugirdas (1852–1919). Iš Plemborgo dvaro dabar išlikęs tik svirnas Plembergo kaime. Už 4 km į šiaurės vakarus nuo jo yra sunykęs Daugirdų kaimas, kuriame buvęs tai pačiai šeimai priklausęs Daugirdavos dvaras. 2008 m. koplyčia restauruota, paskelbta regioninės reikšmės kultūros paveldo objektu (unik. kodas ).

Istorija 

Pirmojo pasaulinio karo pradžioje labai nukentėjo Ariogalos miestelis, sudegė ir XX a. pradžioje pastatyta bažnyčia, todėl pamaldos kurį laiką buvo vykdomos mūrinėje kapų (Daugirdų) koplyčioje. Antrojo pasaulinio karo metu koplyčia degė. 1956 m. žiemą siautusi audra ją apgadino. 1992 m. buvo atliktas koplyčios remontas. 2008 m. vyko koplyčios ir kapinių vartų tvarkymo darbai.

T. Daugirdo palaikai neturėjo ramybės, kadangi jis buvo bajoriškos kilmės ir turėjo nuopelnų Nepriklausomai Lietuvai. 1944 m. rudenį jo palaikai buvo perkelti iš koplyčios į šalia iškastą kapą (kapinių pietrytinėje dalyje, 60 m į vakarus nuo pagrindinių vartų). Koplyčioje buvę karstai atidaryti, palaikai išniekinti. 1962–1979 m. vietos bendruomenė rašė daug raštų aukščiausioms valdžios institucijoms, kad galima būtų vėl atstatyti viską, kaip buvę. Tačiau nei to meto ministrui J. Banaičiui, nei kitiems aukštiems pareigūnams rašyti raštai nieko nepadėjo. Vietoje to, LTSR Ministrų Tarybos 1969 m. liepos 15 d. nutarimu Nr.294 T. Daugirdo kapas tapo respublikinės reikšmės su istorijos paminklo statusu. Prireikė net septyniolikos metų, kol 1979 m. vėl viskas buvo atstatyta, ir palaikai buvo sugrąžinti atgal į koplyčią. Minint T. Daugirdo mirties 70-metį, 1989 m. koplyčia rasta apiplėšta, atkelti kai kurių karstų dangčiai.

Tose pačiose kapinėse yra Ariogalos partizanų koplyčia.

Architektūra 

Koplyčios pastatas kompaktinis, stačiakampio plano, su žemesniu įėjimo į laidojimo rūsį priestatu galiniame fasade (pietvakarių pusėje). Koplyčia ir priestatas dengti dvišlaičiais stogais. Priekinių durų anga su arkine sąrama, langai smailiaarkiai. Įtaisyti ažūriniai viršlangiai virš durų ir langų. Profiliuotu karnizu puošti abu koplyčios frontonai, pastogės, palangės. Išsiskiria tarpulangių ir kampiniai piliastrai, arkiniai profiliuoti sandrikai. karnizai. Metalinis kryžius pastatytas virš frontono pagrindiniame fasade. Prie įėjimo durų kabo skydo formos T. Daugirdo atminimo lenta.

Profiliuotas lubų karnizas visu perimetru juosia vidaus patalpą. Ant vidaus sienos įrengta epitafinė lenta su įrašu „TADEUSZ DOWGIRD URODZIL SIE R. 1791. MAJA 3 D. UMARL R. 1849. KWIETNIA 18 D.; TEKLA DOWGIRDOWNA URODZILA SIE R. 1826. WRZESNIA 14 DNIA UMARLA R. 1850. LISTOPADA 22. DNIA.“

Galerija

Šaltiniai

Nuorodos 

 Tadas Daugirdas 
 Ariogalos kapinės
 Garsinę Raseinių vardą
 Mažoji Ariogalos enciklopedija
 Ariogalos albumas (nykstančios koplyčios nuotrauka)

Raseinių rajono koplyčios
Ariogala